Kaart
**Amandus Adamsoni tänav** on tänav Tallinnas, mis asub Kesklinna linnaosas Kassisaba asumis .

Tänav on nimetatud eesti skulptori akadeemik Amandus Heinrich Adamsoni mälestuseks .

Ajalugu
-------

Kuni tänavanimede korraldamiseni 1881–1882 kasutati A. Adamsoni tänava kohta mitmesuguseid nimesid, mis tulenesid tänava ääres paiknenud Toomkoguduse ja Toomgildi vaestemajadest ning kodukirikutest ja hilisema Falkspargi alal paiknenud Värvali tiigist: Kiriku tänav – Kirchenstrasse; Hospidali tänav – Hospital-strasse, Госпитальная улица; Seegi tänav – Siechenstrasse, Богадельная улица; Tiigi tänav – Teichstrasse, Красильная улица.

Falkspargi piirkond, 1876. aasta Tallinna linna kaardil
Elamu A. Adamsoni 18
Falkspargi tänav, 1910. aasta Tallinna linna kaardil
Elamu A. Adamsoni 20
Koidu tänav 11 // A. Adamsoni tänava nurgahoone
Elamu A. Adamsoni 24, Tallinna iüüpi maja
Koidu tänav 12 // A. Adamsoni tänava nurgahoone
Aastatel 1652–1710 asus piirkonnas, Adamsoni 14 ja Eha tänava 8 nurgal Toomhospidal.

Tänava ääres asus kunagi tiik, mis kuulus seal omal ajal elanud värvalile. Toomgildi oldermann Hans Heinrich Falck ostis selle maalapi, lasi tiigi kinni ajada, sinna mulda vedada ja puid istutada. Falck kinkis pargi 1868 Toomgildile ja seadis tingimuse, et seda tuleb rahval kasutada lasta ja korras hoida. 1860. aastast asus pargis mitmeid lõbustusasutusi, 1882.–1887. aastal renditi parki suviti eesti seltsile Lootus, kes korraldas seal suvepidusid. 1887. aastal toimus seal Harju kooride laulupidu.

Linnavolikogu otsusega 6. novembrist 1881 nimetati see tänav Vaeste tänavaks (Armenstrasse). Selline halvustav nimi aga ei meeldinud sealsetele elanikele ja nende taotluste põhjal pandi tänavale pargi järgi nimeks Falkspargi (Falcksparkstrasse, Фалькспаркская улица).

Algselt ulatus toonane Falkspargi tänav üle Balti raudtee Paldiski maanteeni. 1926. aastal, pärast Toomgildi likvideerimist, anti Falgi park Tallinna linnavalitsusele ja 1937 Kehakultuurihoone sihtasutisele. 1931. aastal liideti raudteest lääne poole jääv osa Madara tänavaga.

Tallinna linna Linna TSN TK otsusega 27. juunist 1950 nimetati see tänav Pargi tänavaks. Alates 25. septembrist 1959 kannab tänav eesti kujuri Amandus Adamsoni nime.

Eesti NSV-s asus tänav Oktoobri rajoonis, pöördudes J. Gagarini puiestee (tänapäeval Toompuiestee) ja Rahvapargi (endise Falks-pargi) nurgalt edelasse, ulatudes Tehnika tänavani. "Russalka" mälestussamba püstitamise ajal elas kunstnik selle tänava majas nr 8 (maja on hävinud).

A. Adamsoni tänava ja Toompuiestee vahelisel alal asub Falgi park.

Viited
------

1. ↑  Eesti Keele Instituut: Tallinna tänavanimed
2. 1 2  Isikunimelised tänavad Tallinnas. Aleksander Kivi. Tallinn: Eesti Raamat, 1977 ([Tallinn] : Ühiselu)
3. ↑  Elamu A.Adamsoni t. 24/ Ao t. 12, 1932. a. kultuurimälestiste riiklikus registris (vaadatud 01.11.2022)
4. ↑  EKI KNAB

|  |  |
| --- | --- |
|  | Pildid, videod ja helifailid Commonsis: **Amandus Adamsoni tänav** |

Välislingid
-----------

* Eesti Keele Instituut: päring kohanimeandmebaasist

| * v
* r
Kassisaba asumi tänavad |
| --- |
| Tänavad | 
Amandus Adamsoni tänav · Ao tänav · Eha tänav · Endla tänav · Artur Kapi tänav · Kevade tänav · Loite tänav · Loode põik · Loode tänav · Luise tänav · Roopa tänav · Tehnika tänav · Toompuiestee · Villardi tänav · Wismari tänav |